b'\n_START_ARTICLE_\nMarja Tiura\n_START_PARAGRAPH_\nMarja Johanna Tiura (s. 20. elokuuta 1969 Kylm\xc3\xa4koski) on tamperelainen hallintotieteiden maisteri ja poliitikko, joka toimi kokoomuksen kansanedustajana vuosina 1999\xe2\x80\x932011. H\xc3\xa4net valittiin eduskuntaan ensimm\xc3\xa4isen kerran vuoden 1999 vaaleissa, ja h\xc3\xa4n uusi paikkansa vuosien 2003 ja 2007 vaaleissa, mutta ei tullut valituksi uudelleen vuoden 2011 vaaleissa.  Tiura on ollut Tampereen kaupunginvaltuuston j\xc3\xa4sen vuosina 2000\xe2\x80\x932008 ja kokoomuksen kunnallissihteeri Tampereella vuosina 1996\xe2\x80\x931999. Vuodesta 2013 Tiura on ollut Suomen turkisel\xc3\xa4inkasvattajien liiton toiminnanjohtaja.\n_START_SECTION_\nKoulutus\n_START_PARAGRAPH_\nTiura on valmistunut ylioppilaaksi 1987 teksasilaisesta New Braunfels High Schoolista, 1989 Toijalan lukiosta. H\xc3\xa4n valmistui 1992 yo-merkonomiksi Tampereen kauppaoppilaitoksesta ja opiskeli 1996 P\xc3\xa4iv\xc3\xb6l\xc3\xa4n kansanopiston pr-linjalla. H\xc3\xa4n valmistui 1999 hallintotieteiden maisteriksi Tampereen yliopistosta.\n_START_SECTION_\nKritiikki\n_START_PARAGRAPH_\nEduskuntakaudella 2007\xe2\x80\x932011 Tiura oli julkisen keskustelun ja kritiikin kohteena toisaalta nk. vaalirahakohuun liittyen, toisaalta eduskuntaryhm\xc3\xa4n vaihtoon liittyneiden huhujen yhteydess\xc3\xa4.\n_START_SECTION_\nVaalirahakohu\n_START_PARAGRAPH_\nKehittyvien Maakuntien Suomi ry:n mittavat vaaliavustukset vuoden 2007 eduskuntavaaleissa her\xc3\xa4ttiv\xc3\xa4t julkisuudessa ja eduskunnassa laajaa keskustelua vuodesta 2008 alkaen. Tiuran henkil\xc3\xb6kohtaiseen vaality\xc3\xb6h\xc3\xb6n yhdistys antoi rahaa 20\xc2\xa0000 euroa MJT-klubi- nimisen tukiyhdistyksen kautta, joka kaikkiaan rahoitti Tiuran vaality\xc3\xb6t\xc3\xa4 34\xc2\xa0000 eurolla. Sen puheenjohtaja ja perustaja oli Tiuran vaalip\xc3\xa4\xc3\xa4llik\xc3\xb6kseen nime\xc3\xa4m\xc3\xa4 tamperelainen konsultti Eila Saviaro. Lis\xc3\xa4ksi KMS:n p\xc3\xa4\xc3\xa4rahoittaja Nova Group maksoi suoraan Tiuran vaali-ilmoituksia Tamperelainen-lehdess\xc3\xa4 4\xc2\xa0880 eurolla. My\xc3\xb6hemmin Novan menty\xc3\xa4 konkurssiin Tiura palautti syksyll\xc3\xa4 2009 sen konkurssipes\xc3\xa4lle 854 euroa ja MJT-klubi 5 000 euroa. Nova Groupin ex-johtaja Arto Merisalo kertoi my\xc3\xb6s lehdist\xc3\xb6ss\xc3\xa4 yhti\xc3\xb6n maksaneen Tiuralle lentolipun Thaimaasta Suomeen. Ennen konkurssiaan Nova Kiinteist\xc3\xb6kehitys oli viel\xc3\xa4 tammikuussa 2008 antanut runsaan 21\xc2\xa0000 euron arvoisen lahjoituksen P\xc3\xa4lk\xc3\xa4neell\xc3\xa4 toimivalle yksityiselle Anna Tapion koululle, jossa Tiuralla on luottamustoimi koulun s\xc3\xa4\xc3\xa4ti\xc3\xb6n hallituksen varapuheenjohtajana. Samaan aikaan yhti\xc3\xb6 tarjoutui tekij\xc3\xa4ksi koulun 4,2 miljoonan euron arvoisen peruskorjausurakkaan.\n_START_SECTION_\nLoikkauskohu\n_START_PARAGRAPH_\nVahvasta vaalimenestyksest\xc3\xa4\xc3\xa4n huolimatta Tiura j\xc3\xa4i ilman ministerinsalkkua Vanhasen II hallituksessa kev\xc3\xa4\xc3\xa4ll\xc3\xa4 2007. Kes\xc3\xa4ll\xc3\xa4 2007 Helsingin Sanomat julkaisi laajan artikkelin, jossa Tiuran kollegat sanoivat t\xc3\xa4m\xc3\xa4n johtuneen Tiuran yhteisty\xc3\xb6kyvytt\xc3\xb6myydest\xc3\xa4. Artikkelissa my\xc3\xb6s todettiin, ett\xc3\xa4 Tiuran eduskunta-avustajat ovat vaihtuneet poikkeuksellisen usein._NEWLINE_Maaliskuussa 2010 Tiura kertoi Apu-lehdess\xc3\xa4, ett\xc3\xa4 Suomen Keskustan puoluesihteeri Jarmo Korhonen oli yritt\xc3\xa4nyt saada h\xc3\xa4nt\xc3\xa4 loikkaamaan keskustaan vuoden 2007 vaalien j\xc3\xa4lkeen. Korhonen  kiisti Tiuran v\xc3\xa4itteet ja sanoi Tiuran p\xc3\xa4invastoin olleen asiassa itse aloitteellinen j\xc3\xa4\xc3\xa4ty\xc3\xa4\xc3\xa4n ilman hallituspaikkaa.  Eri tiedotusv\xc3\xa4lineiss\xc3\xa4 arveltiin, ett\xc3\xa4 Tiura pyrki painostamaan kokoomusjohtoa valitsemaan h\xc3\xa4net ministeriksi, ja ett\xc3\xa4 Tiura otti asian itse esiin saadakseen sen k\xc3\xa4sitellyksi ennen seuraavia vaaleja. Kohun johdosta Tiura erosi kokoomuksen eduskuntaryhm\xc3\xa4n varapuheenjohtajan teht\xc3\xa4v\xc3\xa4st\xc3\xa4 huhtikuun alussa 2010. Tiuran puoliso, tuolloinen Yle Uutisten taloustoimituksen esimies Olli Ainola oli my\xc3\xb6s ottanut yhteytt\xc3\xa4 kokoomukseen ja pyyt\xc3\xa4nyt puolueen johtoa tukemaan Tiuraa loikkaus- ja vaalirahakohussa. Asian tultua ilmi Ainola erosi teht\xc3\xa4v\xc3\xa4st\xc3\xa4\xc3\xa4n Yleisradiossa.\n_START_SECTION_\nMy\xc3\xb6hempi ty\xc3\xb6ura\n_START_PARAGRAPH_\nToimittuan lyhyen aikaa kiinteist\xc3\xb6v\xc3\xa4litysteht\xc3\xa4viss\xc3\xa4 vuosina 2012\xe2\x80\x932013 Tiura siirtyi huhtikuun 2013 alusta Suomen turkisel\xc3\xa4inten kasvattajien liiton toiminnanjohtajaksi MTK:n entisen puheenjohtajan Michael Hornborgin j\xc3\xa4lkeen.\n_START_SECTION_\nPerhe\n_START_PARAGRAPH_\nTiuralla on puolisonsa toimittaja Olli Ainolan kanssa vuonna 2008 syntynyt poika. Aviomies kuoli sy\xc3\xb6p\xc3\xa4\xc3\xa4n vuonna 2019. Tiuran is\xc3\xa4 oli vuonna 2019 kuollut kunnallisneuvos Seppo Tiura.'